ประกาศคณะกรรมการกํากับตลาดทุน

ที่ ทธ.  92/2552

       เรื่อง  หลักเกณฑ์ เงื่อนไข และวิธีการในการเป็นนายหน้าซื้อขาย

       หลักทรัพย์และการค้าหลักทรัพย์ต่างประเทศ

(ฉบับที่ 2)

                                                

 

                                  อาศัยอํานาจตามความในมาตรา 16/6 และมาตรา 113 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  และมาตรา 114 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ทําหน้าที่คณะกรรมการกํากับตลาดทุนตามมาตรา 60 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  ออกข้อกําหนดไว้ดังต่อไปนี้


ข้อ ๑ ให้ยกเลิกความในข้อ 1 แห่งประกาศคณะกรรมการกํากับตลาดทุน ที่ ทธ. 1/2551 เรื่อง หลักเกณฑ์ เงื่อนไข และวิธีการในการเป็นนายหน้าซื้อขายหลักทรัพย์และการค้าหลักทรัพย์ต่างประเทศ ลงวันที่ 28 มีนาคม พ.ศ. 2551  และให้ใช้ความต่อไปนี้แทน

                   “ข้อ 1   ในประกาศนี้

                   (1)  “บริษัทหลักทรัพย์”  หมายความว่า   บริษัทที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์หรือการค้าหลักทรัพย์ ซึ่งมิได้จํากัดเฉพาะหลักทรัพย์อันเป็นตราสารแห่งหนี้หรือหน่วยลงทุน

                   (2)  “หลักทรัพย์ต่างประเทศ”  หมายความว่า   หลักทรัพย์ที่ออกเป็นเงินตราต่างประเทศและจําหน่ายในต่างประเทศ

                   (3)  “ตลาดหลักทรัพย์ต่างประเทศ”  หมายความว่า   นิติบุคคลที่จัดตั้งขึ้นตามกฎหมายต่างประเทศ ซึ่งสามารถให้บริการเป็นตลาดหลักทรัพย์หรือศูนย์ซื้อขายหลักทรัพย์ได้ตามกฎหมายของประเทศนั้นและอยู่ภายใต้การกํากับดูแลของทางการหรือหน่วยงานที่ทําหน้าที่กํากับดูแลด้านหลักทรัพย์ (regulated exchange)

                   (4)  “วงเงินจัดสรร”  หมายความว่า   วงเงินลงทุนในหลักทรัพย์ต่างประเทศหรือสัญญาซื้อขายล่วงหน้าต่างประเทศซึ่งธนาคารแห่งประเทศไทยมอบหมายให้สํานักงานเป็นผู้จัดสรรวงเงิน”


ข้อ ๒ ให้ยกเลิกความในข้อ 3 แห่งประกาศคณะกรรมการกํากับตลาดทุน ที่ ทธ. 1/2551 เรื่อง หลักเกณฑ์ เงื่อนไข และวิธีการในการเป็นนายหน้าซื้อขายหลักทรัพย์และการค้าหลักทรัพย์ต่างประเทศ ลงวันที่ 28 มีนาคม พ.ศ. 2551 และให้ใช้ความต่อไปนี้แทน

                   “ข้อ 3  ในการให้บริการเป็นนายหน้าซื้อขายหลักทรัพย์ต่างประเทศ ให้บริษัทหลักทรัพย์ให้บริการได้เฉพาะเพื่อการซื้อขายหลักทรัพย์ดังต่อไปนี้

                   (1) หลักทรัพย์ที่ได้รับการจดทะเบียนในตลาดหลักทรัพย์ต่างประเทศ รวมทั้งสิทธิในการซื้อหลักทรัพย์อันเกิดจากการลงทุนในหลักทรัพย์ดังกล่าว

                   (2)  พันธบัตรหรือตราสารแห่งหนี้ที่รัฐบาลต่างประเทศ องค์การหรือหน่วยงานของรัฐบาลต่างประเทศ หรือองค์การระหว่างประเทศเป็นผู้ออกหรือผู้ค้ําประกัน

                   (3) พันธบัตรหรือตราสารแห่งหนี้ที่รัฐวิสาหกิจตามกฎหมายต่างประเทศเป็นผู้ออกหรือผู้ค้ําประกัน

                   (4)  ตราสารแห่งหนี้ภาคเอกชนที่มีอันดับความน่าเชื่อถือของตัวตราสารหรือผู้ออกตราสาร อยู่ในอันดับที่ผู้ลงทุนสามารถลงทุนได้ (investment grade)

                   (5)  หุ้นที่เสนอขายต่อประชาชนเป็นการทั่วไปซึ่งผู้ออกมีแผนงานและกําหนดระยะเวลาที่ชัดเจนในการนําหุ้นดังกล่าวไปจดทะเบียนในตลาดหลักทรัพย์ต่างประเทศ

                   (6)  หน่วยลงทุนของกองทุนรวมที่มีนโยบายการลงทุนในหลักทรัพย์ตาม (1) (2) (3) (4) (5) หรือ (7) เป็นหลัก ซึ่งหน่วยลงทุนดังกล่าวไม่ได้จดทะเบียนในตลาดหลักทรัพย์ต่างประเทศ หรือ

                   (7)  หลักทรัพย์อื่นตามที่สํานักงานประกาศกําหนด”


ข้อ ๓ ให้ยกเลิกความในข้อ 8 และข้อ 9 แห่งประกาศคณะกรรมการกํากับตลาดทุน ที่ ทธ. 1/2551 เรื่อง หลักเกณฑ์ เงื่อนไข และวิธีการในการเป็นนายหน้าซื้อขายหลักทรัพย์และการค้าหลักทรัพย์ต่างประเทศ ลงวันที่ 28 มีนาคม พ.ศ. 2551 และให้ใช้ความต่อไปนี้แทน

                   “ข้อ 8  ในการให้บริการเป็นนายหน้าซื้อขายหลักทรัพย์ต่างประเทศ ให้บริษัทหลักทรัพย์ได้รับยกเว้นไม่ต้องปฏิบัติตามประกาศคณะกรรมการกํากับตลาดทุน ที่ ทธ. 65/2552  เรื่อง หลักเกณฑ์ เงื่อนไข และวิธีการกระทําการเป็นนายหน้าซื้อขายหลักทรัพย์นอกตลาดหลักทรัพย์แห่งประเทศไทย ลงวันที่ 3 สิงหาคม พ.ศ. 2552

                   ข้อ 9   ในการทําธุรกรรมการค้าหลักทรัพย์ต่างประเทศ ให้บริษัทหลักทรัพย์ได้รับยกเว้นไม่ต้องปฏิบัติตามข้อ 8 ข้อ 15 และข้อ 16 ของประกาศคณะกรรมการกํากับตลาดทุน ที่ ทด. 67/2552 เรื่อง หลักเกณฑ์ เงื่อนไข และวิธีการในการค้าหลักทรัพย์อันเป็นตราสารแห่งหนี้ ลงวันที่ 3 สิงหาคม พ.ศ. 2552 

                   ในกรณีที่การทําธุรกรรมการค้าหลักทรัพย์ต่างประเทศตามวรรคหนึ่งเป็นการทําธุรกรรมในตลาดหลักทรัพย์ต่างประเทศ ให้บริษัทหลักทรัพย์ได้รับยกเว้นไม่ต้องปฏิบัติตามข้อ 10 ข้อ 11 ข้อ 12 ข้อ 13 และข้อ 14 ของประกาศคณะกรรมการกํากับตลาดทุน ที่ ทด. 67/2552  เรื่อง หลักเกณฑ์ เงื่อนไข และวิธีการในการค้าหลักทรัพย์อันเป็นตราสารแห่งหนี้ ลงวันที่ 3 สิงหาคม พ.ศ. 2552”


ข้อ ๔ ประกาศนี้ให้ใช้บังคับตั้งแต่วันที่ 1 พฤศจิกายน พ.ศ. 2552  เป็นต้นไป


ผู้มีอํานาจลงนาม -                             ประกาศ  ณ วันที่  15 ตุลาคม พ.ศ. 2552

 

 

 

(นายวิจิตร  สุพินิจ)

ประธานกรรมการ

คณะกรรมการกํากับหลักทรัพย์และตลาดหลักทรัพย์


หมายเหตุ - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

เหตุผลในการออกประกาศฉบับนี้ คือ เพื่อเพิ่มประเภทของหลักทรัพย์ต่างประเทศที่บริษัทหลักทรัพย์สามารถให้บริการเป็นนายหน้าซื้อขายหลักทรัพย์หรือทําธุรกรรมการค้าหลักทรัพย์กับลูกค้าได้ รวมทั้งปรับปรุงถ้อยคําในประกาศเพื่ออ้างอิงประกาศคณะกรรมการกํากับตลาดทุนที่มีการปรับปรุงใหม่ซึ่งทดแทนประกาศคณะกรรมการกํากับหลักทรัพย์และตลาดหลักทรัพย์ เรื่อง หลักเกณฑ์และวิธีการกระทําการเป็นนายหน้าซื้อขายหลักทรัพย์นอกตลาดหลักทรัพย์แห่งประเทศไทย ลงวันที่ 18 พฤษภาคม พ.ศ. 2535 และประกาศคณะกรรมการกํากับหลักทรัพย์และตลาดหลักทรัพย์ ที่ กธ. 43/2543  เรื่อง หลักเกณฑ์ เงื่อนไข และวิธีการในการค้าหลักทรัพย์อันเป็นตราสารแห่งหนี้ ลงวันที่ 26 กันยายน พ.ศ. 2543  จึงจําเป็นต้องออกประกาศนี้